La Bibia piemontèisa/Testament Neuv/Efesin/Efesin 1


Efesin

1

Salut 

Pàul, apòstol ëd Gesù Crist për volèj ëd Nosgnor, ai sant ch'a son a Efeso, fidej dissépoj ëd Gesù Crist. Che la grassia e la pas av sio dàite da Dé nòst Pare e dal Signor Gesù Crist.

Benedission ëspirituaj an Crist 

Ch'a sìa benedèt Nosgnor Dé, Pare 'd Nosgnor Gesù Crist, ch'a l'ha benedine d'ògni benedission ëspiritual dël cel an Crist, përchè chiel a l'ha sernune an Crist anans ëd la fondassion dël mond, parèj ch'i fusso sant e sensa rimpròcc dë 'dnans ëd chiel ant l'amor. Nosgnor a l'ha falo cand ch'a l'ha predestinane a l'adossion coma ij sò arditè legaj për ël mojen ëd Gesù Crist, conform a la compiasensa 'd sò volèj, a làuda dla glòria 'd soa grassia, cola che chiel a l'ha acordane an sò Fieul bin amà.

An chiel i l'oma la redension për sò sangh, ël përdon dij nòstri pecà second le richësse 'd soa grassia, cola ch'a l'ha dane sensa fé economìa con ògni sapiensa e inteligensa. Nosgnor a l'ha falo cand ch'a l'é compiasusse 'd fene conòsse 'l misteri 'd sò volèj, col ch'a l'avìa proponusse 'd realisé an Crist. Sossì a l'é 'l proponiment: cand che 'l temp adat a fussa rivà, chiel a l'avrìa arcapitolà tut an Crist, tant lòn ch'a-i é 'nt ij cej, che lòn ch'a l'é an sla tèra. An Crist, ëdcò nojàutri i soma stàit reclamà coma 'd gent ch'a j'aparten, dàit ch'i soma stàit predestinà conform al propòsit ëd col ch'a compiss ògni còsa second ij sò proget, parèj che nojàutri, ch'i soma stàit ij prim a speré an Crist, i l'avèisso portà 'd làude e 'd glòria a Nosgnor. 

A l'é për lòn che cand ch'i l'eve sentù la paròla dla vrità, l'evangeli 'd vòstra salvassion, e ch'i l'eve chërdù an Crist, i seve stàit marcà con ël cacèt ëd lë Spìrit Sant ch'a l'era stàit promëttù. A l'é chiel la capara 'd nòstra ardità, fin-a a la redension complèta 'd lòn ch'a aparten a Nosgnor, a làuda 'd soa glòria.

Preghiera për saviëssa e arvelassion 

Për costa rason, përchè i l'hai sentù 'd vòstra fede 'nt ël Signor Gesù e dl'amor ch'i l'eve për tut ël pòpol sant, i chito mai 'd rende grassie, an mie orassion, për tuti vojàutri. I prego për che 'l Dé 'd Nosgnor Gesù Crist, ël Pare glorios, av daga 'd saviëssa spiritual e d'arvelassion për conòss-lo sèmper mej dàit che j'euj ëd vòstr cheur a son ëstàit anluminà - parèj ch'i conòsse la speransa 'd Soa vocassion, la richëssa dla gloriosa ardità che ij sant a 'rseivran, e cola ch'a sìa la grandëssa fòra dë mzura 'd soa potensa, anvers ëd noi ch'i chërdoma, coma ch'a l'é mostrà 'nt l'esercissi ëd soa inmensa fòrsa. Costa potensa Nosgnor a l'ha manifestala an Crist, cand ch'a l'ha arsussitalo dai mòrt e a l'ha falo asté a soa drita 'nt ij cej, an àut, tant pì dzora d'ògni prinsipà, potensa, dignità, dominassion, e dzora d'ògni nòm ch'as peussa nominesse, nen mach an cost temp-sì, ma 'dcò an coj ch'a l'han da rivé. An efet, Nosgnor a l'ha butà tute le còse sota ai pé dël Crist, e a l'ha stabilìlo an su tute le còse për esse 'l cap ëd la Cesa. An efet, la Cesa a l'é sò còrp, ël compiment ëd col ch'a ampiniss tut con soa presensa.

Nòte 

Bibia
Testament Neuv
Efesin